**LĪGUMS**

**Par sporta tērpu un apavu piegādi Daugavpils pilsētas Sporta pārvaldes vajadzībām**

Daugavpils 2016.gada 21.jūnijs

**Daugavpils pilsētas Sporta pārvalde**, reģistrācijas Nr.90000399043, juridiskā adrese: Kandavas iela 17A, Daugavpils, LV-5401, turpmāk saukta PASŪTĪTĀJS, tās **vadītāja Mihaila Jenbajeva** personā, kurš darbojas uz iestādes nolikuma pamata, no vienas puses, un

**Sabiedrība ar ierobežotu atbildību “SPORTA PUNKTS LATVIJA”**, reģistrācijas Nr.40103183266, juridiskā adrese: “Valdlauči 5” - 73, Valdlauči, Ķekavas pag., Ķekavas nov., LV-1076, turpmāk saukta PIEGĀDĀTĀJS, tās **valdes locekļa** **ar tiesībām pārstāvēt kapitālsabiedrību atsevišķi Rolana Povšaka** personā, no otras puses,

pamatojoties uz Daugavpils pilsētas domes iepirkuma komisijas 2016.gada 20.jūnija lēmumu (iepirkuma komisijas sēdes protokols Nr.4) iepirkumā “Sporta tērpu un apavu piegāde Daugavpils pilsētas Sporta pārvaldes vajadzībām”, identifikācijas Nr.DPD 2016/107, noslēdza šādu Līgumu:

**1.Līguma priekšmets**

1.1.PASŪTĪTĀJS pasūta, pieņem un apmaksā, bet PIEGĀDĀTĀJS apņemas piegādātPASŪTĪTĀJAM sporta tērpus un apavus (turpmāk – PRECES), saskaņā ar iepirkuma tehnisko specifikāciju (*pielikumā*), iesniegto tehnisko piedāvājumu (*pielikumā*), šajā līgumā noteiktajā kārtībā un termiņos.

**2.Pasūtītāja tiesības un pienākumi**

2.1.PASŪTĪTĀJU uz līguma darbības termiņu pārstāv: Daugavpils pilsētas Sporta pārvaldes sporta attīstības un projektu speciāliste Santa Upīte, mob.tālr.: 25125280, e-pasts: sport@daugavpils.lv.

2.2.PASŪTĪTĀJS ir tiesīgs veikt kontroli par šī līguma izpildi, pieaicinot speciālistus un ekspertus, pieprasot un saņemot ar līguma izpildi saistītos dokumentus.

2.3.PASŪTĪTĀJAM ir pienākums izskatīt un, ja tas atbilst tehniskās specifikācijas prasībām, saskaņot iesniegtos PREČU paraugus.

2.3.PASŪTĪTĀJS nav pienākums iegādāties visas tehniskajā piedāvājumā norādītās PRECES.

2.4.PASŪTĪTĀJAM nepieciešamības gadījumā ir tiesības mainīt pasūtāmās PRECES daudzumu, nemainot PREČU vienību cenas, ar nosacījumu, ka šo darbību rezultātā netiek pārsniegta šī līguma noteiktā līgumcena.

2.5.PASŪTĪTĀJAM ir tiesības nepieņemt PRECI vai pieprasīt nomainīt jau pieņemto PRECI, ja tā neatbilst tehniskajā specifikācijā norādītājam prasībām vai saskaņotam PRECES paraugam, vai tai ir konstatēts brāķis.

2.6.PASŪTĪTĀJS ir atbildīgs par savlaicīgu PREČU piegādes apmaksu saskaņā ar līguma nosacījumiem.

2.7.Ja PASŪTĪTĀJA vainas dēļ apmaksa par saņemto PRECES pasūtījumu netiek veikta līgumā noteiktā termiņā, PASŪTĪTĀJS maksā PIEGĀDĀTĀJAM līgumsodu 0.2% apmērā no noteiktajā termiņā neapmaksātās summas par katru nokavēto dienu, bet kopumā ne vairāk kā 10% (desmit procenti) no kopējās līguma summas. Līgumsoda samaksa neatbrīvo PASŪTĪTĀJU no līguma saistību turpmākas pienācīgas pildīšanas.

**3.Piegādātāja tiesības un pienākumi**

3.1.PIEGĀDĀTĀJU uz līguma darbības termiņu pārstāv: SIA “SPORTA PUNKTS LATVIJA” valdes loceklis Rolans Povšaks, mob.tālr.: 29199136, e-pasts: rolans@sportapunkts.lv.

3.2.PIEGĀDATĀJS saskaņo ar PASŪTĪTĀJU PREČU paraugus un piegādā PRECI atbilstoši saskaņotajiem PREČU paraugiem.

3.3.PIEGĀDĀTĀJS ir atbildīgs par piegādājamo PREČU kvalitāti, to atbilstību Tehniskajai specifikācijai un saskaņotiem PREČU paraugiem un to savlaicīgu piegādi saskaņā ar līguma nosacījumiem.

3.4.PIEGĀDĀTĀJS ir pienākums nomainīt PRECI, kurai konstatēts brāķis vai PRECI, kura neatbilst Tehniskās specifikācijas prasībām vai saskaņotam PRECES paraugam.

3.5.Ja PIEGĀDĀTĀJA vainas dēļ kārtējais tehniskās specifikācijas prasībām atbilstošas PRECES pasūtījums netiek piegādāts (nodots) līgumā noteiktā termiņā un apjomā, PIEGĀDĀTĀJS maksā PASŪTĪTĀJAM līgumsodu 0.2% apmērā no preces pasūtījuma summas par katru nokavēto dienu, bet kopumā ne vairāk kā 10% (desmit procenti) no kopējās summas. Līgumsoda samaksa neatbrīvo PIEGĀDATĀJU no līguma saistību turpmākas pienācīgas pildīšanas.

**4.Preču kvalitāte un apjoms**

4.1.PRECĒM jāatbilst PASŪTĪTĀJA saskaņotiem PREČU paraugiem, Latvijas Republikā un Eiropas Savienībā spēkā esošo normatīvo aktu prasībām.

4.2.Piegādājamo PREČU kvalitātei jāatbilst ražotāja noteiktajam standartam.

4.3.PRECĒM ir jāatbilst tehniskās specifikācijas prasībām.

4.4.Ja PASŪTĪTĀJS konstatē saņemtajām PRECĒM izgatavotāja pieļautus defektus (brāķi) vai PASŪTĪTĀJAM rodas pretenzijas par piegādātās PRECES kvalitāti, ko nebija iespējams konstatēt PREČU saņemšanas brīdī, vai piegādātās PRECES neatbilstību pavadzīmei, vai piegādātās PRECES neatbilstību PASŪTĪTĀJA apstiprinātajam PRECES paraugam, tad PASŪTĪTĀJS sastāda atbilstošu aktu un 2 (*divu*) darba dienu laikā par to rakstveidā paziņo PIEGĀDĀTĀJAM, kas PASŪTĪTĀJA noteiktajā laikā uz sava rēķina nodrošina brāķa vai neatbilstošās PRECES apmaiņu.

4.5.Gadījumā, ja konstatētais PRECES defekts ir radies PRECES nepareizas uzglabāšanas vai citas PASŪTĪTĀJA neatbilstošas rīcības dēļ, kuras rezultātā PRECEI ir radies defekts, PIEGĀDĀTĀJAM ir tiesības neveikt šādas PRECES apmaiņu. Šajā gadījumā PASŪTĪTĀJS veic pilnu pasūtīto PREČU apmaksu saskaņā ar PREČU pavadzīmi.

4.6.PREČU sortiments, daudzums un cena tiek norādīti preču pavadzīmē-rēķinā.

**5.Līguma cena un norēķinu kārtība**

5.1.PREČU vienības cenas ir noteiktas tehniskajā piedāvājumā. PREČU vienības cenas paliek nemainīga visā līguma darbības laikā.

5.2.Kopējā līgumsumma šī līguma darbības laikā ir 19857,20 EUR /*deviņpadsmit tūkstoši astoņi simti piecdesmit septiņi euro 20 centi*/, PVN 21% 4170,01 EUR /*četri tūkstoši viens simts septiņdesmit euro 01 cents*/, pavisam kopā ar PVN 21% 24027,21 EUR /*divdesmit četri tūkstoši divdesmit septiņi euro 21 cents*/.

5.3.Pievienotās vērtības nodoklis tiekaprēķināts un maksātsatbilstoši Latvijas Republikas normatīvajos aktos noteiktajā kārtībā.

5.4.Pēc PRECES un preču pavadzīmes-rēķina saņemšanas un parakstīšanas, 20 /*divdesmit*/ darba dienu laikā, PASŪTĪTĀJS maksā PIEGĀDĀTĀJAM rēķinā norādīto summu bezskaidrā naudā ar pārskaitījumu uz PIEGĀDĀTĀJA norādīto bankas norēķinu kontu. Par samaksas dienu, šī līguma izpratnē uzskatāms PASŪTĪTĀJA bankas maksājuma uzdevumā minētais datums. Priekšapmaksa netiek paredzēta.

5.5.Gadījumā, ja līguma darbības laikā tiek ieviestas izmaiņas Latvijas Republikas normatīvajos aktos par nodokļu likmēm un Latvijas Republikas nacionālās valūtas nomaiņu, tad nodokļu apmērs un valūta tiek pārrēķināti un kārtējie rēķini tiek izrakstīti, ievērojot Latvijas Republikā attiecīgajā brīdī spēkā esošos normatīvos aktus.

**6.Līguma izpildes vieta, termiņi un nosacījumi**

6.1.PREČU piegāde notiek tikai pēc PREČU paraugu saskaņošanas ar PASŪTĪTĀJU.

6.2.PIEGĀDĀTĀJS nodrošina PRECES piegādi PASŪTĪTĀJAM. Visus izdevumus, kas saistīti ar PREČU piegādi PASŪTĪTĀJAM, sedz PIEGĀTĀJS.

6.3.PIEGĀDĀTĀJS piegādā PRECI uz PASŪTĪTĀJA norādīto adresi, bet PASŪTĪTĀJS norēķinās par piegādāto PRECI šajā līgumā paredzētajā kārtībā.

6.4.PREČU piegāde tiek apliecināta ar PEČU pavadzīmi-rēķinu, kas pēc tās parakstīšanas kļūst par šī līguma būtisku un neatņemamu sastāvdaļu.

6.5.PASŪTĪTĀJS PRECES pieņem pēc daudzuma, kvalitātes un kvantitātes, kuru pārbauda saņemšanas brīdī, pamatojoties uz PREČU pavadzīmēm, par piegādes datumu uzskatot PREČU pavadzīmē norādīto datumu.

6.6.Līdz PRECES piegādei PASŪTĪTĀJAM tā norādītajā adresē un PREČU pavadzīmes parakstīšanai, visi riski, tajā skaitā risks par PRECES bojājumiem vai bojāeju, gulstas uz PIEGĀDĀTĀJU.

6.7.PRECES iepakojumam jānodrošina pilnīga PRECES drošība pret iespējamiem bojājumiem transportēšanas un izkraušanas laikā.

**7.Līguma darbības termiņš**

7.1.PIEGĀDĀTĀJS piegādā PRECI PASŪTĪTĀJAM pilnā apjomā un atbilstoši saskaņotiem PREČU paraugiem līdz 2016.gada 27.jūnijam.

7.2.Līguma saistības ir pabeigtas līdz ar pilnīgu savstarpēju to nokārtošanu.

**8.Līguma darbības izbeigšana**

8.1.PASŪTĪTAJAM ir tiesības nekavējoties vienpusēji atkāpties no līguma bez jebkādu zaudējumu atlīdzības pienākuma saistībā ar līguma izbeigšanu, informējot par to PIEGĀDĀTĀJU vismaz 8 (astoņas) dienas iepriekš, ja ir iestājies vismaz viens no šādiem gadījumiem:

8.1.1.PIEGĀDĀTĀJAM iestājas maksātnespēja vai tā darbība tiek izbeigta, pārtraukta vai apturēta;

8.1.2.PIEGĀDĀTĀJS piegādā PRECI, kurai konstatēts brāķis, vai piegādātā PRECE neatbilst PASŪTĪTĀJA saskaņotam PRECES paraugam, un pēc PASŪTĪTĀJA pretenzijas saņemšanas PASŪTĪTĀJA noteiktajā laikā nav novērsis brāķa vai neatbilstošas PRECES nomaiņu uz sava rēķina;

8.1.3.PIEGĀDĀTĀJS piegādā PRECES par lielākām PREČU vienību cenām nekā noteikts PIEGĀDĀTĀJA tehniskā piedāvājumā un divu darba dienu laikā pēc PASŪTĪTĀJA pretenzijas saņemšanas nav novērsis trūkumus uz sava rēķina.

**9.Nepārvarama vara**

9.1.Neviena no līguma pusēm nav atbildīga par savu līgumā noteikto saistību neizpildi, ja šo saistību izpilde nav iespējama nepārvaramas varas apstākļu dēļ.

9.2.Nepārvaramas varas apstākļi ir tādi apstākļi, kurus puses nevar ietekmēt un par ko tās nevar būt atbildīgas, ieskaitot tādus kā karu un jebkādu karadarbību, blokādi, embargo, eksporta un importa aizliegumu, epidēmijas, zemestrīces, ugunsgrēkus, plūdus un citas katastrofas, valsts varas institūciju lēmumus un citus ārkārtēja rakstura apstākļus, kurus puses nevarēja paredzēt līguma noslēgšanas laikā.

9.3.Darbaspēka nepietiekamība un materiālu trūkums netiek atzīti par nepārvaramas varas apstākļiem.

9.4.Pusei, kurai kļuvis neiespējami izpildīt saistības nepārvaramas varas apstākļu dēļ, ir pienākums nekavējoties 5 (*piecu*) dienu laikā rakstiski informēt otru pusi par šādu apstākļu rašanos un jāveic visi nepieciešamie pasākumi, lai nepieļautu pusēm zaudējumu rašanos.

9.5.Ja iestājas nepārvaramas varas apstākļi, līguma darbības laiks pagarinās uz šo apstākļu darbības periodu. Ja šie apstākļi turpinās ilgāk nekā 6 (*sešus*) mēnešus, otrai pusei ir tiesības līgumu lauzt.

**10.Pārējie nosacījumi**

10.1.Jebkuras izmaiņas vai papildinājumi līgumā ir izdarāmi rakstveidā un ir spēkā tikai pēc to abpusējas parakstīšanas.

10.2.Strīdus šī līguma ietvaros PUSES risina savstarpēji vienojoties, bet, ja vienošanos nav iespējams panākt – tiesā, normatīvajos aktos noteiktajā kārtībā.

10.3.Jebkura no PUSĒM iepriekš rakstiski brīdinot otru pusi ir tiesīga, lauzt šo līgumu un pieprasīt atlīdzināt tai nodarītos zaudējumus, ja otra puse pieļāvusi šī līguma saistību pārkāpšanu.

10.4.Līgums sastādīts divos eksemplāros uz 4 (*četrām*) lapām.

Pielikumā: tehniskā specifikācija (*oriģināls*), tehniskais piedāvājums (*oriģināls*).

**11.Pušu juridiskās adreses un rekvizīti**

|  |  |
| --- | --- |
| **Pasūtītājs:** Daugavpils pilsētas Sporta pārvaldereģ.Nr.90000399043, Kandavas iela 17a, Daugavpils, LV-5401,Nordea Bank AB Latvijas filiāle, kods NDEALV2X,konts LV88NDEA0000083219148Daugavpils pilsētas Sporta pārvaldes vadītājs  *(personiskais paraksts)* M.Jenbajevs | **Piegādātājs:**SIA “SPORTA PUNKTS LATVIJA” reģ.Nr.50103005351, “Valdlauči 5” - 73, Valdlauči, Ķekavas pag., Ķekavas nov., LV-1076,AS “Swedbank”, kods HABALV22,konts LV20HABA0551021649669Sabiedrības ar ierobežotu atbildību “SPORTA PUNKTS LATVIJA” valdes loceklis*(personiskais paraksts)* R.Povšaks |